P. Hrušovský, podpredseda NR SR: (2002-02-13):
Nech sa páči, pán poslanec Tuchyňa. J. Tuchyňa, poslanec: Vážený pán podpredseda, páni ministri, kolegyne, kolegovia. Po niekoľkoročných skúsenostiach z rôznych situácií, pri ktorých bolo potrebné poskytnúť pomoc vtedy, keď boli bezprostredne ohrozované životy, zdravie ľudí, majetok, ako aj životné prostredie, je dobré, že Národná rada rokuje o zákone, ktorý vyrieši organizáciu záchranného systému, úlohy orgánov štátnej správy, záchranných zložiek, ako i práva a povinnosti obci právnických, ale i fyzických osôb. Takéto pokusy prebiehali na ministerstve vnútra od roku 1993. Teda prakticky po desiatich rokoch došlo k dohode jednotlivých zložiek ministerstva vnútra, ako organizovať a kto hrá v tomto systéme rozhodujúcu úlohu. Chcem však poukázať na niektoré sporné ustanovenia zákona, ktoré ak sa nevyriešia teraz, musí prezident republiky vrátiť Národnej rade na opätovné prerokovanie. Sú to po prvé, § 8 ods. 1 písm. d) určuje medzi základné záchranné zložky vojenské záchranné útvary a tak ďalej a kontrolné chemické laboratóriá. Vojenské záchranné útvary Malacky, Žilina, Humenné však zákonom o ozbrojených silách parlamentná tlač č. 313 § 18 ods. 4 k 31.12. tohto roku sa zrušujú. Účinnosť zákona o integrovanom záchrannom systéme sa stanovuje na 1. 7. Súčasne však, vzhľadom k zrušeniu útvarov civilnej ochrany už od tohto termínu nebudú môcť byť doplňované vojakmi základnej služby, pretože by nevykonali deväťmesačnú vojenskú základnú službu, a teda stratia svoju schopnosť k zásahu. Z toho vyplýva, že nemá prakticky význam ich zaraďovať do tohto systému, keď navyše budú zamestnaní svojou starosťou o rušenie, teda vykonávanie inventúr materiálov, prípravu materiálu na odovzdanie, hľadanie miest pre profesionálnych vojakov a tak ďalej. V tejto súvislosti si dovolím ešte upozorniť a požiadať, aby sme zvážili i rušenie týchto útvarov, nakoľko hlavne po 11. 9. minulého roku takéto zložky predovšetkým v Spojených štátoch sa začínajú formovať. Takéto útvary však v súlade s ich pôvodným predurčením majú širšie použitie. Veď i my sme schválili v obrannej vojenskej stratégii, že jedno z hlavných nevojenských ohrození je boj s nelegálnym šírením, a teda i možnosťou použitia zbraní hromadného ničenia a tieto útvary majú jednotky radiačného chemického prieskumu, špeciálne očisty a podobne. Ich úloha spočíva v ich použití pri haváriách, katastrofách, teda brigáda Malacky pre Západoslovenský kraj, hlavne Bratislavu, Jaslovské Bohunice, Žilina pre Stredoslovenský kraj Chemické závody Žilina, ale aj priemyselný konglomerát Martin, Považská Bystrica, Mochovce. Humenné pre Východoslovenský kraj Košice s dôrazom na Košice a takzvaný trojuholník smrti. Chcem však i upozorniť, že v zmysle Ženevskej konvencie o ochrane obetí vojnových konfliktov z roku 1949 a dodatkových protokolov z roku 1976 takého vojenské útvary majú i kompetencie k ochrane vlastného obyvateľstva na prípade obsadenom území prípadným protivníkom. Po druhé, chcem upozorniť na znenie § 9 ods. 1 písm. a) a ods. 2, kde podľa odseku 1 do ostatných záchranných zložiek je zaradená i Armáda Slovenskej republiky. Chcem upozorniť, že účinnosť zákona sa stanovuje, tak ako už som povedal, na 1. 7. Zároveň ale účinnosť zákona o ozbrojených silách sa navrhuje na 1. 3. tohto roku. Teda Armáda Slovenskej republiky už nebude existovať. Ruší sa okrem iného i zákon č. 3/1993 Z. z. o zriadení armády. To sú vážne legislatívnotechnické problémy, ktorých nevyriešenie, keď ich spoločne v prípravnom konaní nevyriešili ministerstvo vnútra a ministerstvo obrany ani legislatívna rada, spôsobujú takéto problémy. Súčasne upozorňujem na znenie § 4 ods. 2. V návrhu zákona o ozbrojených silách, tak ako som už uviedol, parlamentná tlač 1313, kde sa stanovuje. Poslaním a povinnosťou ozbrojených síl je podieľať sa na plnení úloh v čase výnimočného alebo núdzového stavu, pri ktorom sú ohrozované životy a zdravie osôb alebo majetok a pri odstraňovaní jeho následkov. Odsek 4 o ozbrojených silách tohto istého paragrafu písm. c) ešte hovorí, že je možné použiť na odstraňovanie a následkov výnimočného alebo núdzového stavu a mimoriadnych udalostí. Odsek 5 hovorí o tom, že na základe žiadosti štátnych orgánov, obcí alebo vyšších územných celkov môže veliteľ rozhodnúť o okamžitom použití vojakov na riešenie mimoriadnej situácie v zmysle zákona č. 42/1994 o civilnej ochrane. Chcem len upozorniť, že teda nie riadiacich zložiek integrovaného záchranného systému, ale žiadosti štátnych orgánov, obcí, vyšších územných celkov takto môže konkrétny veliteľ rozhodnúť. Pokiaľ sa tu uplatní odvolávka na zákon č. 42 o civilnej ochrane, teda ako som už uviedol nie zákon o integrovanom záchrannom systéme, ten v § 9 ods. 3 hovorí, že ministerstvo obrany zabezpečuje účasť armády na plnení úloh civilnej obrany. Zároveň však rieši mimoriadnu udalosť. Inak tak, ako je to stanovené v tomto zákone v § 3, v § 6, v § 9 ods. 3, ako som už uvádzal. Teda tento zákon dáva kompetencie koordinačným strediskám. Operačným strediskám tiesňového volania právo riadiť v budúcnosti ozbrojené sily, teda nielen vyžadovať zásah, ale organizovať i prípravu. Týmto zákonom sa vytvára ďalšia línia riadenia ozbrojených síl. Súčasne § 18 v návrhu zákona o ozbrojených silách integrovaného systému dáva možnosť krajským úradom ukladať pokutu až do výšky 200-tisíc pri nesplnení úloh. Chcel som upozorniť na tieto skutočnosti alebo upozornil som ich vo výbore pri prerokúvaní tohto zákona v druhom čítaní. Pretože ide o širšie súvislosti, neodvážil som sa ani sa neodvažujem navrhovať riešenia. Tieto musí urobiť navrhovateľ. Zásah do týchto paragrafov by znamenal rozbitie zákona a tiež neviem, čím nahradiť citované zložky integrovaného záchranného systému. Navrhovateľ jednoducho pri druhom čítaní tieto skutočnosti bagatelizoval. Preto upozorňujem i plénum Národnej rady na tieto problémy. Zároveň upozorňujem, že určite prezident republiky nám musí tento zákon po jeho schválení v takom znení vrátiť na opätovné prerokovanie. Preto navrhujem, aby sa Národná rada uzniesla, že prerušuje rokovanie o návrhu zákona o integrovanom záchrannom systéme, parlamentná tlač 1237, a odporúča predkladateľovi doriešiť spornosti s ministerstvom obrany. Ďakujem za pozornosť.